የወወክማ አሰልጣኞች ወደሥራቸው እንዲመለሱ ተወሰነ
አዲስ አበባ:- በኢትዮጵያ የወጣት ወንዶች ክርስቲያናዊ ማህበር (ወወክማ) የአካል ብቃት አሰልጣኞች በኮቪድ 19 (ኮሮና ቫይረስ) ወረርሽኝ ምክንያት ከስራ እንዲሰናበቱ ተሰጥቷቸው የነበረው ደብዳቤ ተነስቶ ደመወዛቸው እንዲከፈላቸው ተወሰነ፡፡ 
ወወክማ የአዲስ ከተማ ቅርንጫፍ ጽህፈት ቤት
 ለዝግጅት ክፍላችን በላከው ደብዳቤ፤ አሰልጣኞቹ መጋቢት 22 ቀን 2012 ዓ.ም በተጻፈ ደብዳቤ ያቀረቡትን ቅሬታ ተመልክቶ ከወቅቱ ሁኔታ ጋር በማገናዘብ በብሄራዊ ጽህፈት ቤቱ በተሰጠው ትዕዛዝ መሰረት ደብዳቤው ተነስቶ ደመወዛቸው እንዲከፈል መወሰኑን በመግለጽ፤ አሰልጣኞቹን የኮሮና ቫይረስን የመከላከል ስራ ላይ እንደሚያሳትፋቸው አስታውቋል፡፡ 
ለዝግጅት ክፍሉ ቅሬታቸውን አቅርበው የነበሩት አቶ ተመስገን ይዘንጋው፣ ወይዘሪት አይናለም አበበና ማስተር ግርማ ባልቻ ‹‹በወረርሽኙ ምክንያት ከሥራ መሰናበታቸው ለችግር እንደዳረጋቸው የወወክማ አሰልጣኞች ተናገሩ›› በሚል ርዕስ ሚያዚያ 07 ቀን 2012 ዓ.ም. ቅሬታቸውን መነሻ በማድረግ በዚሁ ጋዜጣ መዘገቡ የሚታወስ ሲሆን፤ አቶ ተመስገን ይዘንጋው በጉዳዩ ዙሪያ ከአመራሮች ጋር መነጋገራቸውንና ጉዳዩ አሳሳቢ መሆኑን በመገንዘብ የተደረገው ማስተካከያ እንዳስደሰታቸው ተናግረዋል፡፡ 
የአዲስ ከተማ ቅርንጫፍ ጽህፈት ቤት ዳይሬክተር አቶ ተስፋዬ ገብሬ ቅሬታ አቅራቢዎቹ በወረርሽኙ ላይ ማህበሩ በሚያደርገው ቅስቀሳ ተሳታፊ እንደሚሆኑ ተናግረዋል፡፡ 
የማህበሩ የቦርድ ሰብሳቢ አቶ ይርጋ ገብረእግዚያብሄር በበኩላቸው መሰባሰብ ለወረርሽኙ መስፋፋት ምክንያት እንዳይሆን ከመንግስት የተሠጠውን መመሪያ በማክበር የተተገበረ መሆኑን ጠቅሰው፤ በርካታ ሰዎች በስፖርት ማዕከላት የሚሰበሰቡ በመሆናቸው እስፖርታዊ እንቅስቃሴን ከእጅ ንክኪ ነጻ ለማድረግ ተወስኖ ማዕከሉ መዘጋቱ በሽታው ስርጭት እንዳይኖረው በመቆጣጠር ረገድ አስተዋጽኦ ማድረጉን አብራርተዋል፡፡ 
የቦርድ ሰብሳቢው ‹‹ጉዳዩ በአጋጣሚ የተፈጠረ የተግባቦት ችግር እንጂ ተባርራችኋል ብለን የመለስናቸው ሰራተኞች የሉንም፡፡ ከእዚህ ቀን ጀምሮ ስራ መስራት አትችሉም ነው የተባሉት ፤ይህ ማለት ደመወዝ አይከፈላችሁም ማለት እንዳልነበረና መግባባትና መነጋገር እየተቻለ ወደመካሰስና መወቃቀስ መገባቱ ተገቢ
 አልነበረም›› ብለዋል፡፡ 
የቦርድ ሰብሳቢው ጉዳዩ በአመራር ደረጃ እንዲታይ፤ መግባባት ካልተቻለም ቅሬታ አቅራቢዎቹ በየደረጃው እስከቦርዱ ቀርበው ሊያነጋግሩ ይገባ እንደነበር ገልጸው፤ በዚህ ክፉ ጊዜ በተቻለ መጠን ተደጋግፎ ማለፍና መተጋገዝ እንደሚገባ አስረድተዋል፡፡ 
የቦርድ ሰብሳቢው ስለጉዳዩ ጥቆማ እንደደረሳቸው ከብሔራዊ ጽህፈት ቤት ስራ አስኪያጁ ከአቶ ዳግማዊ ጋር በመነጋገር ጉዳዩን እንዲመለከቱት ትእዛዝ ማስተላለፋቸውንና የተጻፈው ደብዳቤ መንፈስ ስራ አትሰሩም እንጂ ደመወዝ አይከፈላችሁም የሚል ስላልነበረ መግባባት ላይ መደረሱን ጠቁመው፤ ከመንግስት የተሰጠው መመሪያ እስኪነሳ ማዕከላቱ ዝግ ሆነው እንደሚቀጥሉም ጠቁመዋል፡፡ 
ማህበሩ በአዲስ አበባ ከተማ በሶስቱም ቅርንጫፎች የህዝብ ንቅናቄና የግንዛቤ ፈጠራ ስራ በስፋት እየሰራ መሆኑን፣ ከአጋር ድርጅቶች ጋር በመተባበር የንጽህና መጠበቂያና የምግብ አቅርቦት ለሚመለከተው ግብረ ኃይል ማስረከቡን፣ በመቀሌ ቅርንጫፍ ማህበሩ ይረዳቸው ለነበሩ ወላጅ ለሌላቸው ልጆች ዘይት፣ ማካሮኒና ሳሙና እንደተሰጠም የቦርድ ሰብሳቢው ተናግረዋል፡፡ 
የቦርድ ሰብሳቢው በአድዋ ቅርንጫፉ ለ20 ተጋላጭ ወገኖች ለእያንዳንዳቸው የ300 ብር እገዛ፣ ንጽህና መጠበቂያና ግንዛቤ የማስጨበጥ ስራ መስራቱን፣ የባህርዳር ቅርንጫፍም ከማህበረሰቡ ጋር በመተባበር የግንዛቤ ፈጠራ ስራ እየተሰራ መሆኑን አብራርተው፤ ከአጋር ድርጅቶች የገንዘብ ድጋፍ ለማግኘት ጥያቄ ማቅረቡንና ድጋፍ ከተገኘ የመከላከል ስራው ተጠናክሮ እንደሚቀጥል ገልጸዋል፡፡ 
ማህበሩ በኢትዮጵያ ከተመሠረተበት 1940 ዓ.ም ጀምሮ በተለይ ወጣቶች አእምሯቸው እንዲጎለብት፣ በመንፈስ እንዲጠነክሩና በአካል እንዲዳብሩ በማድረግ፤ በትምህርት፣ በስፖርትና በኪነጥበብ መስክም በርካታ ስራዎች ማከናወኑ ይታወቃል፡፡
አዲስ ዘመን ሚያዝያ 21/2012
ዘላለም ግዛው